**Ο *Προτρεπτικός* του Αριστοτέλη. Ένας έπαινος του θεωρητικού βίου**

Ο Αριστοτέλης δίνει πολύ υψηλή θέση στη φιλοσοφία και στην αξία της για μια ευτυχισμένη ζωή. Η ύψιστη ενέργεια της ψυχής είναι η καθαρή νόηση που δεν εμπλέκεται σε πρακτικούς σκοπούς. Η φιλοσοφία, ως ελεύθερη πνευματική αναζήτηση στραμμένη στην έρευνα του θεού, του κόσμου και του ανθρώπου, βρίσκεται υπεράνω όλων των τεχνών και επιστημών· στοχεύει άμεσα στην αλήθεια και μάλιστα στην αλήθεια της φύσης.

Πιο συγκεκριμένα, η φιλοσοφία επιδρά ολιστικά στον άνθρωπο γιατί: α) μπορεί να συμβάλει αποφασιστικά στον έλεγχο του ανθρωπίνου σώματος και να θέσει τις κατευθυντήριες γραμμές σύμφωνα με τις οποίες ο κάθε άνθρωπος θα μπορέσει να το διαχειριστεί προς όφελός του και β) μπορεί να κατευθύνει το πνεύμα και τις επιμέρους γνώσεις προς τη σωστή πρακτική αξιοποίησή τους.

Στην πρώτη παράγραφο η φιλοσοφία θεωρείται απαραίτητη για τον έλεγχο των μέσων που θα διασφαλίσουν τον απώτερο στόχο του ανθρώπου, το *τέλος* της ζωής του. Αυτό είναι διττό: στη δημόσια ζωή η ορθότητα του βίου του κάθε ανθρώπου (*ὀρθῶς*)· στην ιδιωτική του ζωή η ωφέλεια (*ὠφελίμως*). Σα μέσα-όργανα που πρέπει να ελεγχθούν είναι το σώμα, τα μέλη του και οι δραστηριότητές του. Η χρήση των σωματικών μέσων απαιτεί ολοκληρωμένη, στέρεη γνώση (*ἐπιστήμη*), ώστε να αποφευχθούν πιθανοί κίνδυνοι. Αυτήν τη γνώση επιζητεί η φιλοσοφία.

Στην δεύτερη παράγραφο παρατίθενται διαφορετικά πεδία γνώσεων (*ἐπιστῆμαι*), με διαφορετική στόχευση το καθένα. Αν, όμως, ο άνθρωπος θέλει να συγκλίνουν όλα αυτά στην επίτευξη ενός κεντρικού στόχου (*κυρίως ἀγαθοῦ*), οφείλει να υποτάξει όλες τις επιμέρους γνώσεις σε μία κεντρική καθοδήγηση. Αυτήν την ασκεί η φιλοσοφία πάνω στις επιμέρους επιστήμες. Για την επίτευξη του στόχου της διαθέτει αφενός τον ορθό λόγο, την *ἐπιστήμη,* όπως την είδαμε στο προηγούμενο απόσπασμα, πριν δηλαδή την κατάτμησή της σε επιμέρους επιστητά (=διακριτά πεδία γνώσης), αφετέρου τη διαυγή θέαση του *τέλους* της.

Συμπερασματικά, η διανοητική (φιλοσοφική) ζωή είναι προϋπόθεση μιας ευτυχισμένης ζωής. Δεν μπορεί να είναι κανείς ευτυχισμένος αν δεν ζει ηθικά, κι αυτό δεν είναι δυνατό χωρίς φιλοσοφικό έλεγχο. Ζωή χωρίς φιλοσοφικό στοχασμό, λοιπόν, δεν έχει αξία.